پہلا ٹی ٹوئنٹی، پاکستان نے آسٹریلیا کو 66 رنز سے ہرا دیا
پاکستان نے آسٹریلیا کو جیت کے لیے 156 رنز کا ہدف دیا تھا، مگر اس کے کھلاڑی اس ہدف کا تعاقب کرنے میں ناکام رہے۔
کراچی — پاکستان اور آسٹریلیا کے درمیان ابو ظہبی کے شیخ زید اسٹیڈیم میں کھیلا جانے والا پہلا ٹی 20 پاکستان نے 66 رنز سے جیت لیا۔ میچ کی خاص بات بابر اعظم کی بیٹنگ اور عماد وسیم کی باؤلنگ رہی۔ ٹاس آسٹریلیا کے کپتان اے جے فنچ نے جیت کر پاکستان کو پہلے بیٹنگ کی دعوت دی۔ فخر زمان اور بابر اعظم نے اننگز کا آغاز کیا لیکن ابھی اسکور 32 رنز ہی تک پہنچا تھا کہ فخر زمان آؤٹ ہو گئے۔ ان کی جگہ محمد حفيظ نے لی جنہوں نے 39 رنز بنائے۔ حسن علی نے 17 رنز بنائے اور وہ آخر تک آؤٹ نہیں ہوئے۔ بابر اعظم بھی ناٹ آؤٹ رہے انہوں نے 68 رنز بنائے، فخر زمان نے 14 رنز بنائے جبکہ، آصف علی، حسین طلعت، فہیم اشرف، سرفراز احمد، شاداب احمد اور عماد وسیم نے 10سے بھی کم رنز بنائے۔ ان میں سے تین کھلاڑی فہیم اشرف، سر فراز احمد اور عماد وسیم تو بغیر کھاتہ کھولے آؤٹ ہوئے۔ یوں پاکستان نے 8 کھلاڑیوں کے نقصان پر 155 رنز بنائے لیکن آسٹریلیا کی ٹیم یہ ہدف حاصل کرنے میں بھی ناکام رہی۔ آسٹریلیا کے اوپنر اور کپتان فنچ صفر پر آؤٹ ہوئے اور 22 رنز کے معمولی اسکور پر چھ کھلاڑی پویلین لوٹ گئے جبکہ باقی کھلاڑی بھی 89 رنز پر ڈھیر ہو گئے۔ پاکستان کی جانب سے عماد وسیم نے تین وکٹ حاصل کئے۔ فہیم اشرف اور شاہین شاہ آفریدی نے 2،2،حسن علی اور شاداب خان نے 1، 1 وکٹ حاصل کی۔